
Odzes midzenītis. Viņa gatavojas uzņemt viesus Vecmeitu ballītei. Rītdien pie vīra izdod Zalktieni.
Odze (pārlūkojot mājokli): Tā, tā, tā. It kā viss būtu kārtībā. A, te vienā vietiņā vēl vajag jāņtārpiņu virteni (piekārto un pielabo). Labi, tagad izskatās glīti. Manuprāt, glīti. Ceru, ka arī  citām patiks. (aplūkojot svētku galdu). Tā, tā, tā. Viss it kā būtu. Gliemezīši kurmju astu mērcītē, pelītes velnarutku marinādē, šmorētas bezdelīgu ligzdiņas ar mazo krupīšu sacepumu.. Nu izskatās ļoti, ļoti apetītlīgi. Cerams, ka visām garšos. Bet kaut kas vēl  pietrūkst. A, varžu kuņģīšu vīns. Jānokāpj uz pagrabu (aiziet).
Ļoti priecīgā garastāvoklī aiziet, pa to laiku miteklī ienāk Zalktiene. 

Zalktiene (aiz pārsteiguma pat iekliegdamās): Vai dieniņ, cik skaisti! Nemaz nedomāju, ka man ir tik mīļas draudzenes. Un tagad tāds pārsteigums! Nu tiešām skaisti. (pieiedama pie galda) Jānoprovē, kas tie par ēdieniem. (paņemdama no viena šķīvja, no otra) Mmm, ļoti garšīgi. Tik tiešām garšīgi. Vēl vienu kurmja astīti...
Tādu, ar pilnu muti, viņu pārsteidz Odze ar vīna pudeli rokās.
Odze (manāmi sarūgtināta): Tu jau klāt? Tik ātri? Tev vajadzēja atnākt pašai pēdējai. Tad mēs būtu izslēgušas gaismu un gaidītu. Kā tu pavērtu durvis, tā gaisma iedegtos un mēs visas korī  sauktu – pārsteigums! Kas nu tagad vairs par pārsteigumu. Pie tam ap ēdieniem arī jau esi pašmakstinājusies.
Zalktiene: Man bija klusais pārsteigums. Te viss tik skaisti! Un ēdieni tik garšīgi! Mīļš un sirsnīgs paldies, Odze! 

Odze (kārtodama galdu un ēdienus): Bet visu šito skaistumu, pie kā esmu tā pūlējusies, vispirms vajadzēja redzēt pārējām. Vispirms jau Anakondai, viņa mums tā indīgākā. Ēdienu arī esi piešmurgājusi, ar pirkstiem grābstīdamās. Paskat, peļu astu mērcītei pat dekoru aprijusi.
Zalktiene: (kāri skatīdamās uz galdu) Ja? Es nezināju, ka latvāņu kātiņi ir tikai dekorācijai. Un vispār es domāju, ka šie svētki ir domāti man. Galu galā rītdien precos es, nevis Anakonda vai Pitoniete.
Odze: Tu, tu. Tikai vajag zināt subordināciju un pieklājīgi atnākt pašai pēdējai.

Zalktiene: Ja jau tā, tad... Varbūt es tagad atkal aiziešu un atnākšu atkal vēlreiz. Nu, it kā pirmo reizi, bet patiesībā otro. Otro reizi tā kā pirmo... Vai dieniņ, nu gan sapinos. 

Odze: Nu tad tinies atpakaļ un tiešām tagad aizej. Pastaigā mazliet, izvēdini galvu.

Zalktiene: Vai dieniņ, kā tad lai es to galvu izvēdinu? Visas domas tik par rītdienu, rītdienu vien. Cik es būšu smuka garā, baltā plīvurā, kura šlepi nesīs mani māsas bērni...

Odze: Nu apsmadzeņo to savu garo plīvuru no apakšas līdz augšai un māsas bērnus piedevām. Tikai tagad ej, lūdzu, un nāc iekšā tikai tad, kad logā izdzisīs gaisma. Vai saprati? Mums visām kopā jāsauc – pārsteigums! Un tev aiz pārsteiguma pat apstāsies valoda. Saprati?

Zalktiene: Sapratu jau sapratu. Bet te tik daudz garšīgu ēdienu...

Odze: Dabūsi jau, dabūsi tu arī. Bet vispirms te jāierodas goda viešņām – Anakondai un Pitonietei. Domā, tik viegli ir izbēgt no terārija? Un visas šīs pūles tikai tevis dēļ. Tā ka proties godu. 
Zalktiene: Sapratu. Tikai atkārtošu vēlreiz.  Es tagad aizeju, atstādama pilnu galdu ar ēdamo, stāvu ārā aukstumā, kamēr logā izdziest  gaisma. Tad es drīkstu nākt iekšā un pacienāties ar to, kas vēl būs palicis. Vai pareizi?

Odze: Gandrīz pareizi. Bet tagad ej taču. Un neaizmirsti – tev jāizliekas, ka tu te ienāc pirmo reizi.

Zalktiene: Eju jau, eju. Un nevajag tik daudz reižu atgādināt. Izlikties es māku. 

Aiziet. Odze, palikdama viena, steigšus sakārto galdu un piekārto jāņtārpiņu virteni. Mani mīļie, mani labie jāņtārpiņi. Vienmēr esmu teikusi, ka dzīvie gaismas efekti ir tie labākie. Nekas elektrisks jūs nevarat aizstāt.
Ienāk Glodene. Nu sveika, Odze. Kāpnēs satiku Zalktieni, traki steidzīgu, ne labadienu neatņēma. Vai tad viņa šeit jau bija?

Odze: Nē, nē, nebija. Ko tu. Viņi taču jāatnāk pašai pēdējai, lai mēs visas kopā varam saukt pārsteigums. Nezinu, ko viņa darīja kāpnēs.

Glodene: Varbūt gribēja uzpīpēt, bet es iztraucēju. 

Odze: Tu ko? Čūskas taču nepīpē.

Glodene: Pīpē gan. Un tieši zalkši. Man ķirzakas izstāstīja.

Odze: Tavu traku pasauli. Pat ļaunākajos murgos neesmu redzējusi čūsku ar cigareti zobos, tas ir, pie mēles. Jums, neindīgajām, jau zobu nav. 

Glodene: Toties ir asa jo asa mēlīte. Ak, kā man patīk tava jāņtārpiņu virtene!

Odze (glaimota): Jā, tiešām smuki. Man pašai arī ļoti patīk. Bet tu paskaties uz galdu. Vai nav vareni?

Glodene: Ak, cik tas ir skaisti! Ak, cik tas ir vareni! Ak, kā es te gribētu apsēsties un pamieloties!

Odze: Pagaidi, pagaidi! Ne tik strauji. Mums katrā ziņā vispirms jāsagaida Anakonda un Pitoniete.

Glodene: Protams, protams, terārija dāmas jau pelnījušas vislabāko. Tikai nez vai Pitons savu sievu kaut kur vienu laidīs. Viņš jau nu dikti greizsirdīgs.

Odze: Laidīs, laidīs. Uz vecmeitu ballīti jau laidīs. Bet kas tev tur rokās?

Glodene: Ak, pavisam aizmirsu. Man te siera kūka ar slieciņām. Pati izcepu.
Odze: Kur tad tu tik vēlā laikā dabūji sliekas?

Glodene: Vajag tikai rakt, mīļā, vajag rakt. Bet kāpēc tu neprasi, kur dabūju sieru?

Odze: Tas tāpat zināms. Pelēm no slazda nočiepi. Neviens cits tā neprot tikt galā ar slazdiem kā tu.

Glodene: Kas tiesa, tas tiesa.  Vai tad šīs drīz atnāks?

Odze: Kuru katru brīdi jābūt klāt, kā vien sargs kaut kur aizblandīsies. Iešu uzlikt tavu slieku kūku uz šķīvja (aiziet)
Glodene (viena palikusi un kritiski apskatījusi uzklāto galdu) Diez kas jau nav. Tradicionāli ēdieni, nekā oriģināla. Pat bezdelīgu ligzdiņas marinētas, nevis svaigas. It kā mājās saldētavas nebūtu. Es gan prastu uzklāt labāk, ar glanci.
Atgriežas Odze: Nu, kur to tavu brīnumu lai novieto? Galds jau tā pārbagātīgs. Nolikšu tepat maliņā.
Glodene (pārvietodama kūku): Slikta doma. Siera kūkai ar slieciņām jāstāv pašā vidū. Kā nekā svaigs produkts. Tikko no zemes un no slazda.

Odze: (atkal pārvietodama kūku): Nekā nebija. Gliemezīšus kurmju astu mērcītē nekas nedrīkst aizsegt. 

Glodene (pārvietodama kūku): Vispirms iemācies gatavot no svaigiem produktiem un tad

 stum malā manu siera kūku. 
Zalktenes balss aiz durvīm: Tikai nedusmojies, dārgā Odzīte, bet vai man ilgi vēl būs jāsalst uz ielas? Tu tak pati zini, ka čūskām aukstums skādīgs.

Odze: Tā nu gan ir nejauki nepacietīga. Zalktenei: Vēl tikai brītiņu. Galvenais, atceries – tu iekšā drīksti nākt tikai tad, kad nodzisīs gaisma. Atcerēsies?
Zalktiene (žēlabaini): Atcerēšos jau atcerēšos. Tikai dzēsiet to gaismu nost pēc iespējas ātrāk, citādi tā nosalšu, ka palikšu pavisam nekustīga (dzirdams, kā viņa aiziet).
Odze: Tā nu gan ir viena. Nesaprot, ka siltāk jāapģērbjas.

Glodene: Kāpēc tu viņu nelaid iekšā? Lai pasēž kaut kur maliņā, lai pagaida.

Odze: Pirmkārt, nekādas svinības nesāksies, kamēr nebūs atnākusi Anakonda un Pitoniete. 

Glodene: Bet..

Odze: Otrkārt, Zalktene mūžam grābstās ap ēdienu. Tu taču negribi, lai tavam slieku midzenim, tas ir, kūkai, viens gabaliņš jau būtu nograuzts. 

Glodene: Bet kur tu rāvi tik dzīvelīgus jāņtārpiņus?

Odze: Ieraku zemē virs siltumtrases tā, lai tikai galvas paliek laukā. Mūsu pilsētā virs siltumtrases vienmēr tik silts, ka pat ziemā zālīte aug. 
Glodene: Tad tāpēc man jāmaksā tāds rēķins par siltumu! Siltums nevis silda manu māju, bet uzglabā tavus jāņtārpiņus un audzē zālīti!

Odze: Ko nu bļausties. Nevar visu gribēt – termoforu ārā un vēl siltu istabu. Uzklāj sev pa nakti vairāk deķu.
Glodene: Deķu, deķu... Pirmkārt, man nemaz tik daudz to deķu nav, otrkārt, man visi deķi pa nakti slīd nost. Es taču esmu glodene. Gluma.

Odze: Tur nu neko nevaru palīdzēt. Kāds esi piedzimis, par tādu arī jādzīvo.

Aiz durvīm dzirdama tāda kā šņākšana, kā berzēšanās un smaga elsošana.

Odze: Nu tad beidzot! Tās būs Anakonda ar Pitonieti.
Glodene: Skaidra lieta. Kamēr Pitoniete savu resno rumpi dabū pa kāpnēm augšā, uzreiz aizdusa.

Odze: Klusi nu. Sagaidīsim pa godam dārgās viešņas.

Istabā graciozi ieslīd Anakonda un smagi ieveļas Pitoniete.
Odze: Labvakar, mīļās, es jūs ļoti gaidīju.

Glodene: Mēs jūs ļoti gaidījām.

Odze (uzmezdama nelabu skatienu Glodenei): Lūdzu, lūdzu, nākat tik iekšā. Istabā ir silts, jāņtārpiņi sasildījuši, tā ka ieņemiet labākās vietas, kur kurai ērtāk. Atspirdzinājumam piedāvāšu nelielu aperatīvu, tas man virtuvē. (aizsteidzas).
Anakonda: Kur tad te būtu tā labākā vieta? Esmu tā pārsalusi, šurp vilkdamās, ka man vajag solāriju vai vismaz turku pirti.

Pitoniete (pūlēdamās atdabūt elpu): Man atkal vajag siltas, mīkstas vilnas zeķītes un kādu, ko drusku pažņaugt. (ieraugot Glodeni). Eu, Glodene, panāc šurp.

Glodene (atkāpdamās tālākajā istabas stūrī): Nē, nē, paldies. Es pastāvēšu tepat. No šis vietas jūs abas esat vislabāk saskatāmas. Papriecāšos par šo tikšanos pēc tik ilga laika no attāluma. 

Pitoniete: Žēl. Bet kaut kas man ir jāpažņaudz.(kāri uzmezdama acis jāņtārpiņiem) Varbūt tos mazos spīguļojošos briesmonīšus? Mēģina piecelties, bet nevar. Smagi nopūzdamās. Klāt nenāk,  bet pati vēl aiziet nevaru. Nežēlīga dzīve.  Diez, kur tā Odze ar tiem aperatīviem. Eu, Odze, kur tu paliec?!

Odze (ienākdama ar paplāti, uz kuras  glāzes): Es jau teku, es jau teku. Lūdzu, dāmas, te būs. (Glodene pirmā grib paķert glāzīti, taču Odze piedāvā vispirms Anakondai, tad Pitonietei, visbeidzot tikai Glodenei, kas par to ir dziļi apvainojusies). Nu tad priekā, dāmas! Šis zilo uzpirksteņu uzlējums lieliski palīdz gremošanai, pirms jūs sēdīsieties pie mana bagātīgi klātā galda.
Glodene: Jā, un baudīsiet manu siera kūku ar svaigām slieciņām.

Odze (nikni iešņākdamās): Nez nu vai tās sliekas maz tik svaigas ir.

Anakonda (kas pirms tam pētījusi Odzes antīko lietu kolekciju): Vai tad pati Zalktiene vēl nav rādījusies? 

Odze: Nē, kur nu.

Glodene: (ieklepojas) Hm, hm.

Odze: Nedzer uzreiz tik daudz, Glodene. Redz, kā aizrijies. Nē, kamēr Zalktiene satuntuļosies un atvilksies, mēs jau būsim krietni palīksmojušās. 
Glodene (indīgi): Bet tā taču ir viņas vecmeitu ballīte. Bez viņas mēs nevaram sākt.

Odze: Cik jūs, neindīgās, gan esat naivas. Viņas ne viņas, ballīte paliek ballīte. Pie tam Zalktienei rīt kāzas, viņai jādomā tikai par tām. Vai es pareizi runāju, Anakonda?
Anakonda: Piedod, es īsti neieklausījos. Ko tu teici?

Pitoniete, kas pa to laiku apžņaugusies ap glāzīti: Vai man vēl kāds var ko ieliet? 

Anakonda: Nepielejies nu. 

Pitoniete: Uz maniem visiem šiem apaļumiem tāda maza glāzīte kā špicka. Uzliesmo, un vismaz uz brītiņu paliek siltāk. 

Anakonda: No mazas liesmiņas izceļas liels ugunsgrēks. Ko Pitons teiks, kad tu streipuļodama un pēc alkohola smirdoša pārvilksies mājās? 

Pitoniete: Izbeidz taču, piegriezies. Ne es tāda dzērāja, nekā. Man tikai vajag mazliet iekšķīgā siltumiņa, ja nav ārējā. Tu labāk izsaiņo mūsu dāvanu, kamēr vēl pati esi pie veselības.
Anakonda: Tik tiešām! Mēs tev, Odze, atnesām mazu dāvaniņu. Citādi viss te pārāk vecmodīgs. Piedod šos vārdus, ja vari. (atsaiņojot dāvanu). Mēs es tev atnesām brīnišķīgu elektrisko lampiņu virteni, kas atskaņo arī mūziku. Šitos mēslus jāņtārpiņus tagad droši vari mest miskastē. 

Odze: Bet kā tad...

Anakonda: Nu ņem tak droši. (smejoties) Lampiņas jau nekož un tām nav indes zobu.

Odze: Nu bet...
Glodene (paķerdama virteni): Ak vai, cik skaisti! Ak vai, cik koši! Ak vai, cik brīnišķīgi! Un pašas arī spēlē mūziku? Tad arī savu veco patafonu, Odze, varēsi lidināt miskastē.

Odze (nošņākdamās): Rokas nost no mana patafona! Tā man dārga piemiņa no mana tēva tēva tēva tēva. Anakondai (mīlīgi): Liels paldies, dārgā Anakonda, par tik dārgu dāvanu, tikai...

Pitoniete: Tā dāvana ir no mums abām!

Odze: Liels paldies jums abām par tik jauku dāvanu, es tikai...

Pitoniete: Labi jau labi, nav ko tik daudz pateikties. Tāpat jau redzu, ka esi pārlaimīga, ne pakustēties nevari aiz prieka. Nu vāc tos vecos ķiņķēziņus nost un tu redzēsi, kā uzreiz pārvērtīsies tava istaba, kad tā mirdzēs elektrisko spuldzīšu gaismā. Pie tam ar mūziku.
Odze: Labi jau labi, tikai kur lai es tos jāņtārpiņus tagad lieku?

Glodene. Tev tak mīļā Anakonda teica – miskastē. Un miskasti laukā. Laukā!
Odze: Nē, tā es nevaru. Tad jāņtārpiņi tūlīt nosals. Man taču pašai sava jāņtārpiņu uzglabāšana virs siltumtrases. Bet viņus ierakt varēšu tikai rīt no rīta, pa gaismiņu.
Anakonda: Ak, nu liec, kur gribi, tikai novāc no mūsu acīm. Mēs ar Pitonieti tūdaļ izkārsim lampiņu virteni.

Pitoniete: Es gan nevarēšu. Pašlaik esmu lieliski aptinusies ap krēslu. 

Anakonda. Sliņķe tāda. Tā tu vēl saslimsi. Slinkums arī ir slimība. 

Pitoniete: Rūpējies vien pati par savu veselību. Ka aiz indes pārpilnības nesāk sāpēt tavs indes zobs.

Glodene (pakalpīgi): Meitenes, nestrīdieties! Es tūlīt visu izdarīšu. (Raudama nost     jāņtārpiņus) Odze, nestāvi, stiep šurp trauku, kur šos samest, citādi izlidināšu pa logu. 
Odze steigšus aiziet uz virtuvi un atgriežas ar lielu mutes bļodu. Tā. Metam iekšā. Viens, divi, pieci, astoņi, desmit, trīspadsmit. Viss. Gatavs. (slaucīdama rokas). Lūdzu, Anakonda! Gaiss ir tīrs. 

Anakonda: Ļoti labi. (Odzei) Nu nestāvi ar to vašbļodu rokās, nāksi man palīgā. Tu karināsi, un es pakomandēšu, lai glītāk izskatās. Aiziet?
Odze (negribīgi). Aiziet. (Iedodama bļodu Glodenei) Aiznes, lūdzama, uz virtuvi, tikai prātīgi.
Brīdi Anakonda un Odze nodarbojas ar lampiņu izkāršanu, abas pārējās izliekas ieinteresēti vērojam, bet patiesībā dara ko citu. Pitoniete meklē vēl ko citu, ap ko aptīties, līdz izvēlas lielu pūkainu lāci uz dīvāna  un saldlaimē aizver acis. To redzot, Glodene mēģina ar pirkstu paķeksēt no katra ēdiena un nogaršot.

Anakonda (pabeigusi): Nu, meitenes, kā ir?

Pitoniete un Glodenes (gandrīz reizē): Lieliski! Vareni!

Anakonda: Nu tad spraužam tik iekšā. Kur tavs kontakts, Odze?

Odze: Mans? Kontakts? Es jau gadu kā ne...

Anakonda: Nu muļķe tāda. Es prasu, kur elektrības kontakts, lai var ieštepselēt? 

Odze: Ak tas? Pitonietei aiz muguras, tikai drusku būs jāpavelk dīvāns šurpnāk. Tā kā, Pitoniet, tev nāksies piecelties. Kopā ar tevi mēs dīvānu neizkustināsim. 

Pitoniete (gandrīz raudot): Tā jau es domāju. Tiklīdz esmu cik necik iekārtojusies, tā tūlīt jāceļas. 

Anakonda: Nekas, nekas. Tu jau tā tik maz kusties, ka drusku pabīdīšanās nāks kā tavas dzīves lielās pārmaiņas. Lācīti vari paturēt. Apžņaudzies vēl ciešāk. Spēļu lācīšus jau nevar nožņaugt un pēc tam aprīt.

Pitoniete (kāri aplaizījusies): Aprīt? Tas man nebija ienācis prātā. Paldies par padomu. 

Odze (cenzdamās izraut no Pitonietes apkampieniem lācīti): Nevajag viņu aprīt. Tā man piemiņa no tēva tēva. Jums pilns galds ar rijamo. Kā sāksies ballīte, tā varēsiet locīt iekšā.

Pitoniete (negribīgi atlaizdama lācīti). Bet man pirms rīšanas vajag pažņaugt.
Odze (rūpīgi taustīdama lācīti): Nu zini, tā jau nu gan ir tava personiskā problēma.

Anakonda: Nu ko, meitenes, štepselējam iekšā?

Glodene (aiz prieka palēkdamās un plaukšķinādama): Jā, jā, jā! Štepselējam, štepselējam!

Visas, izņemot Pitonieti, pabīda dīvānu un iekontaktē spuldzīšu  virteni. Tā uzreiz iedegas.

Anakonda (ar cieņas pilnu lepnumu): Lūk, tā izskatās mūsdienīgs interjers. Nevis kaut kādi mūžseni jāņtārpiņi, no kuriem jau smiltis birst.

Odze (aizvainoti, pie sevis): Ka tik tev pašai kaut kas neizbirst. Gana veca jau esi.

Anakonda (to nedzirdēdama vai arī izliekoties, ka nedzird). Slēdzam ārā lielo gaismu! Tā. Nu? Nu! Kāpēc nedzirdu aplausus?!
Glodene atkal sāk plaukšķināt, viņai negribīgi pievienojas Pitoniete.

Odze: Bet kur tad solītā mūzika? Kaut kā nedzirdu mūziku. 
Anakonda: Tiešām! Mazliet piemirsu. Mūzikai vēl viens vadiņš jāpievieno.

Glodene (pieglaimīgi): Ieslēgt lielo gaismu?

Anakonda: Nevajag. Šito darbiņu pieprotu kaut tumsā un vēl ar aizsietām acīm.

Anakonda satausta kaut kādu vadiņu, iesprauž to kontaktā. Atskan pamatīgs sprakšķis un lampiņas izdziest. 
Anakonda: O – o! Instrukcijā par to nekas nebija rakstīts.

Odze: Es slēdzu iekšā lielo gaismu un skatāmies, kas noticis (aiztaustīdamās līdz sienai un veltīgi spiezdama slēdzi). Nekas nesanāk. Laikam korķi izsisti. 

Pitoniete: Ko nu? Man bail no tumsas. Un neredzu nevienu, ap ko apžņaugties!

Glodene: Tikai ne ap mani! Man ir astma! Jebkura žņaugšana man var beigties letāli.

Anakonda: Letāli beigsies mūsu vecmeitu ballīte, ja Odze drīzumā nesavedīs kārtībā savu elektroinstalāciju un nesalabos tos sasodītos korķus! Kā no viena vadiņa iespraušanas tumsā var palikt visa māja! 

Odze: Vajag jau zināt, kur un ko spraust. 

Anakonda: Tu nu tagad labāk paklusē, saimniece atradusies.

Pitoniete: Kaut kas taču jādara! Man no tumsas tūdaļ uznāks baiļu lēkme un apžņaugšos cieši, cieši ap pirmo, kas pagadīsieties! Visi sargās!

Glodene: Ā, man bail!  Kur lai paslēpjos! Glābiet mani, glābiet! Kaut kas apgāžas, tad vēl un vēl.

Odze: Glodene, beidz ākstīties un demolēt manu māju! Tūdaļ atnesīšu atpakaļ jāņtārpiņus, lai vismaz kāda gaismiņa. Jātiek arī pagrabā un jāskatās, kas ar tiem korķiem. 

Pie durvīm klusi pieklauvē. Istabā pilnīgs klusums. Otrreiz pieklauvē jau spēcīgāk.

Anakonda (čukstus): Kas gan tur varētu būt?

Odze (tāpat čukstus): Zalktene, kas tad cits. Kam tad par godu mēs rīkojam šo pagaidām bezjēdzīgo vecmeitu ballīti? 

Anakonda (čukstus): Kāpēc viņa nāk tieši tagad?

Odze: (čukstus): Tāpēc, ka es tā sacīju. Kā logā izdzisīs gaisma, teicu, lai nāk iekšā. Tā teicu,  un tad mēs visas skaļā balsī kliegsim pārsteigums.

Pitoniete (tāpat čukstus); Kāpēc jūs abas čukstaties? Vai tur aiz durvīm kāds laupītājs? Manu žņaudzamrīku viņš dabūs tikai pār manu līķi. (sāk raudāt) Pār manu līķi...

Odze (klusi, bet nikni uzšņācot): Beidz gaudot. Aiz durvīm nav laupītājs, bet gan  Zalktiene.

Pitoniete: Ko tad viņai te vajag? Ak jā, pavisam aizmirsu aiz tām šausmām, kas man šovakar jāpiedzīvo. Šamējā tak rītdien precas.

Pie durvīm klauvē trešo reizi, nu jau pavisam stipri. 

Odze: Ko tagad darīt? 

Anakonda: Ko darīt, ko darīt? Stiep šurp savu vašbļodu ar tiem nieka spīgulīšiem. Labāk tāds gaišums nekā nekāds. Tā ir, kad mājās saimniecība nav kārtībā. Diez, kur tavs Odzis skatās.
Odze: Tā ir, kad vadiņus sprauž, kur nevajag. Un lai kur Odzis skatītos, uz tevi jau noteikti nē. Pie durvīm atkal klauvējieni un Zalktenes balss: Vai tur kāds ir? Vai drīkstu iet iekšā?

Odze: Es skrienu pēc jāņtārpiņiem, bet jūs tikmēr ne čiku, ne grabu.

Odze skrien virtuves virzienā, pa ceļam paklupdama pret nogāztajiem krēsliem un sadauzīdamās. Stulbā Glodene! Manu māju pārvērtusi par kara lauku.

Atkal Zalktienes balss, jau nepacietīgāka: Vai tur kāds ir?

Anakonda: Vēl neviena paša nav, bet drīz būs.  Pacieties vēl mazliet.

Zalktiene: Bet man ir dikti auksti. 
Anakonda: Es teicu – pacieties. Rīt Zalktis tevi sildīs no visām pusēm.
Glodenes bļāviens: Vācies prom, gaļas blāķi! Es taču teicu, ka mani tu nežņaugsi. Ā, palīgā, man trūkst elpas!

Dzirdams, kā ieskrien Zalktiene. Kas te notiek? Kāpēc neiedegas gaisma, kāpēc neviens nesauc – pārsteigums? Ko jūs te tumsā darāt?

Pitoniete: Drusku pažņaudzamies ar to, kas gadās pie rokas. 

Glodene: Un tas, kas pie rokas, visiem spēkiem cenšas aizmukt. 

Anakonda: Jā, mēs te bišķi aizrāvāmies ar tādu spēlīti – rokā ir, rokā nav. 

Zalktiene: Un kur tad Odze?

Anakonda: Aizskrēja pēc tava pārsteiguma. 

Zalktiene: (sarūgtināta) Man šķiet, ka mans pārsteigums jau ir bijis. Jūs te tādā kā jautrā prātā. Vai tad iešmigojāt ar, bez manis?

Pitoniete (smagi nopūzdamās): To sauc nevis par šmigošanu, bet smalku dzērienu baudīšanu. Žēl, ka vairāk nav.
Zalktiene: (satraukta): Bet kāpēc joprojām te ir tik tumšs?

Anakonda (izmēdīdama): Kāpēc tik tumšs, kāpēc tik tumšs? Beidz bļaustīties.
Glodene: Ak vai, kā man patīk tumsa! Ak vai, cik Zalktene tumsā izskatās smuka! Ak vai, kāda  laba smarža nāk no galda puses!

Pitoniete: Pareizi, galds! Meitenes, metamies virsū! Ēdiens atdziest!
Dzirdama klupšana un krišana, šmakstināšana, kāds mazs pliķis pa rokām (novāc nagus! rokas nost! negrābsties), vēl citas skaņas, kādas vien iespējams izdomāt.

Atgriežas Odze ar jāņtārpiņiem bļodā. Istabā uzreiz kļūst gaišs.
Odze, ieraugot situāciju istabā, kad katra no čūskām ar viņas ierašanos tiek pārsteigta ar kādu ēdamo mutē un rokā, no sākuma grib spiegt, taču, ieraugot čūsku izbīli, sāk smieties.

Odze (smejoties): Nē, nu jūs esat vienreizējas! Pat tumsā jums vajag tikai ēst un ēst.

Anakonda (norīdama kumosu): Cik tad ilgi var gaidīt. Mums taču ar Pitonieti laikus jātiek atpakaļ zooloģiskajā dārzā. 
Pitoniete (ar pilnu muti): Nu ja. Ja sargs attapsies, ka mūsu nav, būs trauksme pa visu valsti.

Glodene: Pie tam gribējām iepriecināt Zalktieni. Kas zina, kad atkal tiksimies tādā bariņā. Rīt jau viņai būs vīrs pie sāniem.

Zalktiene: Odzīt, mīļā, neņem ļaunā. Vienu brīdi tikai iedomājos, ka pārsteigums ir tāds pārsteigums, ka viss pa tumsu.

Odze (nolikdama jāņtārpiņu bļodu): Es jau  nedusmojos. Galvenais, ka jums šovakar ir labi.
Pitoniete (joprojām ar pilnu muti): Mm. Mums ir labi. (pēkšņi aizrīdamās, visas metas viņai klapēt pa muguru. No klapēšanas Pitoniete nokrīt četrrāpus). 

Anakonda: Pitoniet, ko tu! Vai tad tev piedien rāpot pa zemi! Tūlīt celies augšā!

Pitoniete (joprojām klepodama): Es jau labprāt celtos, bet jūs visas pārāk cieši stāvat man apkārt.

Visas strauji atkāpjas.

Pitoniete: Pagaidiet! Kur jūs! Ne jau visas! Kas tad man palīdzēs!
Glodene (iztapīgi paķerdama Pitonieti aiz padusēm un celdama augšā): Celsimies nu, Pitonietes kundze!

Pitoniete: Tā, tā, tā. Labi, labi. Un man atkal ir, ap ko apžņaugties (apžņaudzas ap Glodeni).

Glodene: Palīgā! Palīdziet! Mani tūlīt nožņaugs! Ā – ā – ā! 

Anakonda (uzsizdama Pitonietei pa plecu): Laid tak to muļķi vaļā! Citādi spiedz tā, ka ausis aizkritīs.

Pitoniete (negribīgi atlaizdama Glodeni): Labi, labi. Bet ap ko tad lai es apžņaudzos? Bez apžņaugšanās es ilgi nevaru.

Odze (pasniegdama krēslu): Še. Apžņaudzies ap šito. Tas vismaz cietīs klusu.

Pitoniete: Paldies, paldies. Paldies kaut par to.   
Zalktiene: Nu ko, dāmas, varbūt apsēdīsimies un nosvinēsim, kā godam pienākas. Un iedzersim kādu drusku.

Odze: Jā, jā, apsēdīsimies, kā pienākas.

Visas apsēžas, tikai Zalktienei pietrūkst krēsla, jo ap vienu krēslu apžņaugusies Pitoniete.

Zalktiene: Vai dieniņ! Man nav, kur sēdēt!

Anakonda: Pamēģini atņemt krēslu Pitonietei. Diezgan jau būs žņaugusi.

Zalktiene (bailīgi): Nē, nē, lai paliek. Es labāk pastāvēšu.

Anakonda: Tu nu gan esi bailule, Zalktien! Kā tu tiksi ar savu vīru galā!
Pitoniete: Jā, jā, ar vīriem jāmāk tik  galā, citādi nekā.

Glodene (pieglaimīgi): Varbūt jūs varat mūsu Zalktieni pamācīt, kā to vislabāk darīt?

Pitoniete (klīrīgi): Ak, ko nu es. Ko nu es daudz zinu. Es jau tikpat kā jaunava.
(Anakonda sāk ķiķināt). Jā, jā, nav ko smieties. Es ģimenes dzīvē esmu galīgi nepieredzējusi. Stāsti vien, Anakonda, pati. Tev jau brūtgāni esot bariem līduši pakaļ.

Anakonda: Liec tu mieru maniem brūtgāniem! It kā pašai Pitons būtu bijis pirmais.

Pitoniete: Nu vai zini! Nelien tu manos palagos! Ka nedabū pa muti!

Anakonda: Ak tu man sāksi draudēt? Patiesība kož acīs? Ka nedabū pati!

Pitoniete: Nu gan tu man dabūsi! Ka došu! (Atvēzējas ar krēslu, kas vēl arvien ir pie viņas. Odze metas pretī un pieķeras krēslam otrā pusē)
Odze: Mierā, mierā! Nelauziet man te mēbeles!

Pitoniete (stīvēdamās ar krēslu): Ak tev tikai tas štrunta krēsls rūpē? Bet ka mani, godīgu čūsku, tā čūsku vecene drīkst apvainot?! Tas nekas?!

Odze: Nu paga, paga! Salīgstiet nu mieru! (Odzei izdodas atņemt krēslu un ar sparu noliek uz grīdas). Redz, tā.

Pitoniete (pielekdama kājās): Nekad! Nekad es nesēdīšu pie viena galda ar to tur!

Anakonda (ar kājām dauzīdama grīdu): Un es ar to tur arī nekad!!

Odze: Mierā! Ko jūs abas te esat sarīkojušas? Mēs tak svinam Zalktienes svētkus, nevis kaujamies. Vai ne tā, Glodene?

Glodene (izvairīgi): Nu jā, jā, no vienas puses jau tā ir, bet atkal no otras puses...

Zalktiene: Ko nu lokies, Glodenīt, kā čūska. Saki tak skaidri un gaiši, ka šovakar te ir mani svētki.
Glodene: Nu jā, jā. Ir jau tā, ja tu tā saki.

Odze: Redz, cik jauki. Tad jau viss kārtībā. Piedāvāju atkal visām apsēsties pie galda un iedzert. Par draudzību.

Pitoniete: Nu, ja nu iedzert... Lai iet. Kaut par draudzību.
Odze: Un tu, Anakonda? Sēdies nu nost, iedzeram beidzot.

Anakonda: Jā, jāiedzer jau nu gan. Lai iet ar.
Odze: Nu redz, cik jauki. Tagad viss kā pie cilvēkiem. Tad pacelsim, glāzes, dāmas, par mūsu dārgo Zalktieni, kas tikai šovakar vēl saucama par jaunu meitu. Priekā!

Visas: Priekā!

Gatavojas iedzert, bet pie durvīm klauvē.

Odze: Kas tad tur? Kas tik vēlu vēl varētu nākt?

Klauvē.

Odze: Kas tur ir?

Balss aiz durvīm: Policija! Atveriet!

Pitoniete: Vai manu dieniņ! Policija! To būs atsūtījis zooloģiskais dārzs, būs pamanījuši, ka esmu izbēgusi!

Anakonda: Ārprāts! Mani tūlīt arestēs! Un ieliks krātiņā!

Odze: paga, paga, tikai mieru! Un nebļaustieties. Jums vajag paslēpties.

Pitoniete: Jā, jā, paslēpties! Bet kur?

Anakonda: Kur man paslēpties?

Glodene: Zem galda.

Pitoniete: Nē, zem galda līdīšu es. Mēģina palīst, bet galda kājas traucē – pa šauru. Palīdziet taču man kāds! Pastumiet!
Anakonada (no otras puses šņākdama pretī): Pat neceri, ka tu te tiksi! Te slēpšos es!

Pitoniete: Nekā nebija! Tā ir mana slēptuve! Nu palīdziet taču kāds, citādi nožņaugšu!

Glodene un Zalktiene steigšus stumj Pitonieti.
Anakonda: Nodevējas! Un es?

Odze: Pagaidi, nebļauj! Tu esi tieva, tu ielīdīsi skapī.

Odzei palīdzot, Anakonda noslēpjas skapī. 

Klauvējieni un balss aiz durvīm: Atveriet taču beidzot! Te policija!

Odze: Vienu mirklīti, lūdzu! Es esmu plika!

Balss: Tad apģērbieties veicīgāk.

Odze: Tūlīt, tūlīt. 

Zalktiene: Bet ko lai mēs ar Glodeni darām?
Odze (čukstot): Neko. Izliecieties, ka jūsu te nav.

Klauvējeni.

Odze: Es jau eju, eju! (Viņa paver durvis ķēdītē) Ko jūs vēlaties?
Balss: Vaļā nevērsiet? Ieiet nedrīkst?

Odze: Nē. Man te drusku nekārtība.
Balss: Tas nekas. Tas mums netraucēs. Mēs tikai ... (Pitoniete nošķaudās, līdz ar to nobrakšķ viss galds)Vai jūs te esat viena?

Odze: Protams, ka viena. Kas gan tik vēlā stundā pie manis varētu būt? Nē, nē, es esmu viena!
Balss: Ja? Man gan šķita...

Odze: Kas jums gan varēja šķist?! Nav te neviena! Es taisu durvis ciet! Ar labunakti! (aizcērt durvis)

Balss: Bet, kundze, pagaidiet! Es gribēju...

Odze: Ļaujiet tak man mierīgi gulēt! Ķeriet savus bandīšus citur! 

Dzirdami aizejoši soļi.

Odze (nopūzdamās): Uff! Nu ir prom. Ei, varat līst laukā! (Glodenei un Zalktienei) Un ko jūs kā statujas? E- ei! Mostieties!
Glodene: Mēs nobijāmies.

Zalktiene: Jā, nobijāmies gan. Ja nu viņiem bija šaujamie?

Odze: Nekas viņiem nebija. Anakonda, nāc ārā!

Anakonda (grabinādama durvis): Nevaru. Laikam durvis iesprūdušas.

Odze: Pamēģini vēl!

Anakonda (grabinādamās): Nevaru! Palīdziet! Palīgā!

Zalktiene: Bļaut gan nevajaga. Šie var atnākt atpakaļ. Ar visiem šaunamajiem.
 Anakonda: Bet es netieku ārā! Man trūkst gaisa!
Odze: Pagaidi, pagaidi. Es mēģināšu atvērt. (rausta durvis, bet tās nepadodas). Nē, nu traki. No šīs puses arī nevar atvērt.

Anakonda: Palīgā! Es smoku!

Odze: Nāciet palīgā! Rausim pa visām. 

Glodene un Zalktiene pieķeras Odzei un visas trīs velk. Durvis atsprāgst vaļā, visas sakrīt čupā, Anakonda virsū. 
Anakonda: Urā! Izdevās! Esmu brīvībā!

Odze: Beidz tak bļaut! Un rāpies no mums nost.

Anakonda: Brīdi pagaidi. Man jāieelpo gaiss. Priecājieties, ka virsū jums guļu es, nevis Pitoniete.
Glodene: Jā, kur tad Pitoniete?

Zalktiene:Kad mēs rāvām, viņas nebija.

Odze: Pitoniet, kur esi?

Pitoniete (iesprūdusi zem galda): Šite. Es tikai nevaru pakustēties.

Odze: Kas tad tev vainas? 

Pitoniete: Galda kājas traucē. Laikam esmu iesprūdusi.

Anakonda: Hi – hi – hī! Ne man vienai ķibele gadījās. 

Odze: Vai dieniņ! Nu arī tai jāpalīdz izlīst! Labi, dāmas, rāpojam klāt.
Visas aprāpo apkārt galdam.Nu, ko darām?

Glodene: Lai Pitoniete ievelk vēderu un dibenu un tad mēģina līst. Labi, Pitoniet?

Pitoniete: Labi. Ievilku. Un ko tagad?

Odze: Nu lien laukā!

Pitoniete: Nevaru. Man kādam jāpalīdz. Kādam jāpastumj un jāpavelk. 

Odze: Labi. Mēs ar Anakondu stumsim galvu, Zalktiene un Glodene lai velk aiz kājām. 

Visas sakārtojas un mēģina Pitonieti izvilkt.Nu, kā jums tur? Velkās?
Pitoniete: Pagaidiet! Lēnāk! Sāp taču!
Anakonda: Nevajag tik daudz ēst, tad nesāpēs.

Pitoniete: Es jau nemaz tik daudz neēdu, man vielmaiņa tāda, tāpēc tas kuplums.

Anakonda: Kā tad, vielmaiņa. Rīma tu esi. Nu nāc taču ārā!

Pitoniete: Au!

Odze: Pacieties! 

Kopīgiem spēkiem izvelk Pitonieti. Nu redz! Laukā ir.

Pitoniete: Paldies, paldies! Pēc tā stresa tagad vajadzētu ko uzkost. Zalktenīt, padod man salātiņus!

Anakonda: Nekā nebija! Nekādas ēšanas! Citādi vairs netiksi iekšā savā terārijā. Starp citu, mums jādomā, kā tikt atpakaļ zoodārzā. 

Zalktiene: Ja? Vai tad ir laiks? Vēl jau neesam kārtīgi pasvinējušas.

Anakonda: Jā, ir laiks. Diemžēl. Citādi sargs attapsies.

Odze: Bet kā jūs aiziesiet? Ja nu jūs pamana tas policists, kas te bija atnācis? 
Zalktiene: Ar šaunamo!
Glodene: Jums jāizliekas par kādu citu, nevis čūskām.

Anakonda: Kā tad to lai izdara?

Glodene: Vai tad tagad nav ķekatu laiks? Masku balles laiks? Pārģērbsimies visas par ķekatniekiem!

Odze: Un ķekatniekus nedrīkst dzīt prom un nelaist iekšā! Tā mēs veikli iekļūsim zoodārzā.
Anakonda: Tad ķeramies klāt! Odze, tev ir kādas drēbes?

Odze: Protams. Pilns skapis. Es tikai uzlikšu veco gramofonu, un varam sākt.

Mūzikai skanot, visas ņemas pa skapi. Pa gaisu lido dažādi drēbes gabali, līdz Odze ir pārtapusi par Nāvi, Zalktiene par Mazo vīriņu, Pitoniete par Siena kaudzi, Anakonda par Čigānieti, Glodene par Ubagu.

Odze: Vareni! Stājieties rindā, lai varu jūs aplūkot. (Izslēdz gramofonu). Tā. Ļoti labi. Tagad mēs ar dziesmu varam doties uz Zoodārzu un neviens policists mūs neaiztiks. 
Ejot cita aiz citas un dziedot, ar dejas soli čūskas izmet apli pa istabu un tad nozūd. Atvadoties var pamāt ar roku  skatītājiem.

Dziesma:

Ķekatā,ļekatā,

Mēs uz Zoo dodamies.

Ķekatā, ļekatā,

Mūs neviens vairs nepazīs.

Ķekatā,ļekatā, 

Pitoniete mājās būs.

Ķekatā, ļekatā,

Anakonda vietā kļūs.

Ķekatā,ļekatā,

It neviens to nemanīs.

Ķekatā, ļekatā,

Ak, cik gudras esam mēs. 

Ķekatā, ļekatā,

Čūsku prāts visgaišākais. 

Beigas

